**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottságának 2020. június havi rendes ülésére**

**Javaslat a Horizont 2020 JUSTNature projekttel kapcsolatos döntés meghozatalára**

Szombathely Megyei Jogú Város Önkormányzata felkérést kapott arra, hogy vegyen részt egy Horizont 2020 pályázat széles körű partnerségében. Az alapvetően kutatási célú felhívás fókusza a klímavédelem, a széndioxid-kibocsátás csökkentése. A 20 tagú partneri körben önkormányzatok, tudományos szervezetek és piaci vállalkozások egyaránt szerepelnek.

Az első körös pályázat benyújtása 2020. február 13-án megtörtént, ehhez polgármester úr aláírt egy előzetes szándéknyilatkozatot. Mivel a május végi értékelésen a pályázat sikeresen szerepelt, folytatódhat a közös munka, a második körös pályázat benyújtási határideje 2020 szeptember 3. Ekkorra ki kell dolgoznunk egy részletes tervet arról, hogy az önkormányzat milyen klímavédelmi vagy a széndioxid-kibocsátás csökkentésére irányuló akciót kíván megvalósítani, amelyhez kapcsolódóan egy tudományos szervezet kutatási feladatokat végez el.

A projektfejlesztés a következő hetekben fog megvalósulni. Így jelenleg nem ismert, hogy mely partnerekkel pontosan milyen akció megvalósításán és tudományos vizsgálatán fogunk együtt dolgozni, és a részletes költségvetés is ezt követően áll össze. A megvalósítandó akció kiválasztása Önkormányzatunk feladata.

Az előzetes becslések alapján nagyságrendileg 360.000 EUR lehet majd a szombathelyi projektrész költségvetése, amiből kb. 250.000 EUR költhető infrastrukturális tevékenységre. A költségek 100 %-os támogatásúak. A pályázat értékelésénél ugyanakkor előnyt jelent, ha fel tudunk mutatni önerőből végzett vagy végzendő tevékenységet is.

Mivel a benyújtási határidő nem alkalmazkodik a közgyűlés üléseinek ritmusához, javaslom a Közgyűlés számára, hogy a Városstratégiai, Idegenforgalmi és Sport Bizottságot hatalmazza fel a második körös pályázat 2020. szeptember 3-i benyújtásával kapcsolatos döntések meghozatalára a második körös pályázat tartalmának ismeretében.

Kérem a Tisztelt Bizottságot, hogy a fentiek alapján a határozati javaslatot jóváhagyni szíveskedjék.

**Szombathely, 2020. június „ ”**

 **/: Dr. Horváth Attila:/**

 **alpolgármester**

**HATÁROZATI JAVASLAT**

**.…/2020. (VI.23.) VISB. sz. határozat**

A Városstratégiai, Idegenforgalmi és Sport Bizottság javasolja Szombathely Megyei Jogú Város Közgyűlése számára, hogy hatalmazza fel a Bizottságot a Horizont 2020 JUSTNature pályázat benyújtásával kapcsolatos döntések meghozatalára.

**Felelős:** Tóth Kálmán, a Városstratégiai, Idegenforgalmi és Sport Bizottság elnöke

(A végrehajtás előkészítéséért:

 Kalmár Ervin, a Városüzemeltetési és Városfejlesztési Osztály vezetője)

**Határidő:**  a Közgyűlés 2020. június havi ülése